Datuk ri Tiro

**Datuk ri Tiro** adolah saurang pandakwah dari Minangkabau nan manyebarkan agamo Islam di Sulawesi Selatan pado awal abaik ka-17 Masehi. Dakwahnyo bapusat di Kabupaten Bulukumba. Baliau mamulai dakwahnyo basamo Datuk ri Bandang jo Datuk Patimang. Datuk ri Tiro manyebarkan agamo Islam jo pandakekan manyasuaian budayo masyarakaik satampek sarato hubuangan baiak jo panguaso karajaan. Peran awalnyo adolah untuak maubah agamo Karajaan Luwu, Karajaan Gowa, jo Karajaan Tallo manjadi Islam. Salapeh itu, baliau masuak maislamkan Karajaan Tiro. Dakwahnyo balanjuik ka Karajaan Bantaeng jo Konfederasi Tellu Limpoe.

## Dakwah
Datuk ri Tiro barasa dari Minangkabau, tapi baraja ilimu agamo di Kasultanan Aceh. Sasudah tu, inyo diutus dek Sri Sultanah Aceh untuak manyebarkan ajaran agamo Islam ka wilayah Sulawesi Selatan. Datuk ri Tiro kamudian mangunjungi Karajaan Luwu malalui Taluak Tulang. Pajalanan baliau dijalankan basamo jo Datuk ri Bandang sarato Datuk Patimang. Pado tanggal 15 Ramadhan 1013 H (1603 M), katigo ulama ko mamasuakan agamo Islam rajo Karajaan Luwu, yaitu La Pattiwaro’ Daeng Parabbung . Katigonyo kamudian malanjuikan pajalanannyo ka Karajaan Gowa jo Karajaan Tallo sarato masuak Islam kaduo rajonyo. Sasudah tu, masiang-masiang ulama ko manyebarkan ajaran agamo Islam di wilayah Sulawesi Selatan sacaro tapisah-pisah. Masing-masing mamiliah tampek nan masih taguah mampatahankan tradisi satampek.

Datuk Ri Tiro mamiliah Karajaan Tiro sabagai tampek badakwah. Sabalun mengenal Islam, masyarakaik satampek mampalajari mistik jo sihir. Datuk Ri Tiro kamudian mulai maajaan tantang syarak, tarekat, alam jo makrifat Islam. Dalam pangajarannyo, Datuk Ri Tiro mamakai pandakekan tasawuf nan bamazhab Sunni . Pembahasan utamo dalam ajaran baliau adolah tantang mandakekan diri ka Allah. Salain dari itu, baliau juo maajaan baso Allah adolah pancipta alam gaib jo alam nyato.

Panyebaran agamo Islam dek Datuk ri Tiro tajadi sacaro capek karano gagasan tantang kamatian antaro budayo satampek jo ajaran Islam punyo kasamoan. Rajo kalimo Karajaan Tiro nan banamo La Unru Daeng Biasa (1595-1625) akhianyo mamintak Datuk ri Tiro untuak manamuinyo. Salamo patamuan tu, ajaran Islam nan disampaikan dek Datuk ri Tiro mudah ditarimo dek panguaso Kerajaan Tiro dan juo masyarakaiknyo. Akhianyo, La Unru Daeng Biasa manarimo agamo Islam sabagai agamo rasmi di karajaannyo. Rajo jo bangsawan Karajaan Tiro sacaro rasmi masuak Islam pado taun 1013 H (1604 Masehi). Datuk ri Tiro kamudian diminta untuak mamasuakan Islam kasado urang nan ado di wilayah Karajaan Tiro.

La Unru Daeng Biaso kamudian mandukuang panyebaran agamo Islam nan dilakuan dek  Datuk ri Tiro ka karajaan-karajaan lain nan badakek-an jo Karajaan Tiro. Islam kamudian diperkenalkan ka Karajaan Bira dan rajonyo nan kalimo, Bakka Daeng Burane, manarimo agamo Islam.

Panyebaran agamo Islam kamudian manyebar ka Karajaan Bantaeng jo Pasatuan Tellu Limpoe pado taun 1606, rajo Karajaan Tondong nan banamo Kahare Daeng Mallabasa mangirim utusan nan banamo Puang Bella untuak manamui Datuk Ri Tiro di Bontotiro.

Hal nan samo dilakukan dek rajo Kerajaan Bulo-bulo nan banamo La Pateddungi. Inyo manyuruah utusan nan banamo Petta Massambangnge. Kaduo utusan ko manarimo ajaran Islam nan disampaian dek Datuk Ri Tiro sarato mamintaknyo untuak maajaan agamo Islam di daerah konfederasi Tellu Limpoe. Pado taun 1607, La Pateddungi masuak Islam. Masyarakaik kamudian bageser dari kapacayoan animisme jo dinamisme ka Islam. Sasudah itu, rajo Karajaan Tondong jo rajo Karajaan Lamatti juo mamaluak agamo Islam basamo-samo jo masyarakaiknyo.

## Rujuakan


## Daftar pustaka

* 
* 
* 
*